ভারতীয় দলে ‘এন্ট্রি’ নিচ্ছেন ধোনি! এবার চাকরি খোয়াবেন গম্ভীর?

ওয়েব ডেস্ক: আন্তর্জাতিক ক্রিকেট থেকে বিদায় নেওয়ার পরও মহেন্দ্র সিং ধোনিকে (Mahendra Singh Dhoni) ঘিরে কৌতূহল থামেনি। এখনও আইপিএল-এর (IPL) মতো টুর্নামেন্টের অন্যতম আকর্ষণ মাহি। তবে লিগ ক্রিকেট নয়, জাতীয় দলে (India Cricket Team) ফের ধোনির এন্ট্রি নিয়ে শুরু হয়েছে জল্পনা। শনিবার থেকেই জাতীয় ক্রিকেটমহলে নতুন করে গুঞ্জন শুরু হয়েছে যে, ধোনি কি ফের ভারতীয় ক্রিকেটের কাঠামোয় যুক্ত হতে চলেছেন। তাঁকে কি আবারও জাতীয় দলের সেট-আপে দেখা যাবে? এই প্রশ্ন ঘুরপাক খাচ্ছে ক্রিকেট দুনিয়ায়।

ভারতীয় ক্রিকেট বোর্ডের (BCCI) একাংশের দাবি, ধোনিকে ফের দায়িত্বে চাইছে বিসিসিআই। যদিও গৌতম গম্ভীরের জায়গায় তাঁকে সরাসরি কোচ হিসেবে ভাবা হচ্ছে না। তবে ধোনিকে বড়সড় ভূমিকা দেওয়া হতে পারে বলে চলছে জল্পনা। সম্ভবত ‘ডিরেক্টর অফ ক্রিকেট’ (Director Of Cricket) জাতীয় কোনও পদ, যেখানে জাতীয় দলের পাশাপাশি বয়সভিত্তিক বিভিন্ন দলও তাঁর অধীনে থাকবে। তবে এর মধ্যেও ধোনি চাইলে আইপিএলে চেন্নাই সুপার কিংসের হয়ে খেলা চালিয়ে যেতে পারবেন।

আরও পড়ুন: রাজস্থানের হেড কোচের পদ থেকে ইস্তফা রাহুল দ্রাবিড়ের! কেন?

প্রসঙ্গত, ২০২১ সালের টি-২০ বিশ্বকাপে ধোনিকে মেন্টর হিসেবে ভারতীয় দলে দেখা গিয়েছিল। যদিও সেবার গ্রুপ পর্ব থেকেই বিদায় নিতে হয়েছিল ভারতকে। এরপর আর তাঁকে টিম ইন্ডিয়ার সঙ্গে দেখা যায়নি। তাই এবার যদি তাঁকে ফিরিয়ে আনা হয়, তাহলে দায়িত্বও হবে আরও বড়, এমনটাই শোনা যাচ্ছে।

তবে বিষয়টি নিয়ে এখনও স্পষ্ট কিছু জানায়নি বোর্ড। সূত্রের খবর, ধোনি বর্তমানে বিদেশে রয়েছেন। প্রাথমিকভাবে একটি প্রস্তাব এলেও এর বিস্তারিত কোনও রূপরেখা তৈরি হয়নি। বোর্ডের আরেক অংশ আবার বলছে, গোটা খবরটাই ভিত্তিহীন। তাঁদের মতে, ‘ডিরেক্টর অফ ক্রিকেট’-এর মতো দীর্ঘমেয়াদি পদের কোনও পরিকল্পনা এখনই নেয়নি বিসিসিআই।